|  |  |  |  |
| --- | --- | --- | --- |
| Shape  Description automatically generated with low confidence | Univerzita Komenského v Bratislave Rektorát | Šafárikovo námestie 6. P.O. BOX 440 814 99 Bratislava 1 | Oddelenie centrálneho obstarávania zákaziek |

770/2024

**„Architektonické, projekčné a inžinierske služby - DNS“**

(Služby)

SÚŤAŽNÉ PODKLADY K ZRIADENIU NADLIMITNÉHO DYNAMICKÉHO NÁKUPNÉHO SYSTÉMU

Užšia súťaž

podľa § 58 až 61 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“)

Za verejného obstarávateľa Univerzitu Komenského v Bratislave:

...........................................................

Ing. Ingrid Kútna Želonková, PhD.

kvestorka UK

Súlad súťažných podkladov so zákonom o verejnom obstarávaní potvrdzuje:

............................................................ ............................................................

Mgr. Martin Dufala, PhD. Ing. Lenka Batková

vedúci OCOZ RUK odborný referent OCOZ RUK

Skutočnosti, ktoré môžu nastať v procese postupu zadávania zákazky, neupravené v týchto súťažných podkladoch, sa riadia príslušnými ustanoveniami zákona o verejnom obstarávaní v platnom znení ku dňu vyhlásenia verejného obstarávania.

Február 2024

Obsah

[ÚVOD 3](#_Toc157756092)

[Časť I. 4](#_Toc157756093)

[VŠEOBECNÉ INFORMÁCIE 4](#_Toc157756094)

[1. IDENTIFIKÁCIA VEREJNÉHO OBSTARÁVATEĽA 4](#_Toc157756095)

[2. ÚVODNÉ USTANOVENIA A ZÁKLADNÉ INFORMÁCIE 4](#_Toc157756096)

[3. POVAHA NÁKUPOV V DNS/ OPIS A ROZSAH PREDMETU DNS 5](#_Toc157756097)

[4. PREDPOKLADANÁ HODNOTA a DOBA TRVANIA DNS 7](#_Toc157756098)

[5. KOMUNIKÁCIA MEDZI VEREJNÝM OBSTARÁVATEĽOM A ZÁUJEMCAMI/UCHÁDZAČMI 7](#_Toc157756099)

[6. VYSVETĽOVANIE A DOPLNENIE 9](#_Toc157756100)

[7. JAZYK ŽIADOSTI O ÚČASŤ 9](#_Toc157756101)

[8. DÔVERNOSŤ PROCESU VEREJNÉHO OBSTARÁVANIA 9](#_Toc157756102)

[Časť II. 11](#_Toc157756103)

[PRÍPRAVA A PREDKLADANIE ŽIADOSTI O ÚČASŤ 11](#_Toc157756104)

[9. OBSAH ŽIADOSTI O ÚČASŤ 11](#_Toc157756105)

[10. NÁKLADY NA ŽIADOSŤ O ÚČASŤ 12](#_Toc157756106)

[11. OPRÁVNENOSŤ ZÁUJEMCU 12](#_Toc157756107)

[12. MIESTO, LEHOTA A SPÔSOB PREDLOŽENIA ŽIADOSTI O ÚČASŤ 12](#_Toc157756108)

[13. DOPLNENIE, ZMENA A ODVOLANIE ŽIADOSTI O ÚČASŤ 12](#_Toc157756109)

[14. SPLNENIE PODMIENOK ÚČASTI PRE ZARADENIE DO DNS 12](#_Toc157756110)

[15. VYHODNOTENIE ŽIADOSTI O ÚČASŤ 14](#_Toc157756111)

[16. ZRIADENIE DNS 15](#_Toc157756112)

[Časť III. 16](#_Toc157756113)

[PRÍPRAVA, PREDKLADANIE A VYHODNOCOVANIE PONÚK PRE KONKRÉTNE 16](#_Toc157756114)

[ZÁKAZKY 16](#_Toc157756115)

[17. VYHOTOVENIE A JAZYK PONUKY PRI KONKRÉTNEJ ZÁKAZKE 16](#_Toc157756116)

[18. SPÔSOB PREDLOŽENIA PONUKY, VARIANTNÉ RIEŠENIE A EKVIVALENTY 16](#_Toc157756117)

[19. MIESTO A LEHOTA POSKYTOVANIA PREDMETU ZÁKAZKY 17](#_Toc157756118)

[20. MENA A CENY UVÁDZANÉ V PONUKE 17](#_Toc157756119)

[21. DOPLNENIE, ZMENA A ODVOLANIE PONUKY 18](#_Toc157756120)

[22. KRITÉRIÁ NA VYHODNOTENIE PONÚK 18](#_Toc157756121)

[23. OTVÁRANIE PONÚK 18](#_Toc157756122)

[24. VYHODNOTENIE PONÚK 18](#_Toc157756123)

[25. UZAVRETIE ZMLUVY 19](#_Toc157756124)

ÚVOD

Predložením svojej žiadosti o účasť záujemca:

* v plnom rozsahu a bez obmedzenia akceptuje všetky zmluvné podmienky vrátane všetkých častí obsiahnutých v týchto súťažných podkladoch ako výlučné podmienky zadávania predmetnej zákazky a zrieka sa svojich vlastných podmienok,
* prehlasuje, že doklady uvedené v žiadosti o účasť sú pravdivé, nie sú pozmenené a sú skutočné,
* dáva písomný súhlas k tomu, že doklady a dokumenty, ktoré poskytuje v súvislosti s týmto verejným obstarávaním, môže verejný obstarávateľ spracovávať a zverejňovať v súlade so zákonom o verejnom obstarávaní.

# Časť I.

# VŠEOBECNÉ INFORMÁCIE

# IDENTIFIKÁCIA VEREJNÉHO OBSTARÁVATEĽA

Názov organizácie: Univerzita Komenského v Bratislave

Adresa organizácie: Šafárikovo nám. 6, P.O.BOX 440, 814 99 Bratislava

IČO: 00 397 865

Web: <http://www.uniba.sk>

Kontaktné osoby: Mgr. Martin Dufala, PhD.

vedúci Oddelenia centrálneho obstarávania zákaziek

+4212 9010 9617

[martin.dufala@uniba.sk](mailto:martin.dufala@uniba.sk)

Ing. Lenka Batková, odborný referent Oddelenia centrálneho obstarávania zákaziek

+421 918 110 003

[lenka.batkova@uniba.sk](mailto:lenka.batkova@uniba.sk)

Web zákazky v JOSEPHINE: <https://josephine.proebiz.com/sk/tender/41672/summary>

Uvedené kontaktné údaje je možné použiť len v prípade preukázateľného výpadku systému, prostredníctvom ktorého je realizované verejné obstarávanie.

# ÚVODNÉ USTANOVENIA A ZÁKLADNÉ INFORMÁCIE

* 1. Dynamický nákupný systém (ďalej len „DNS“) je v súlade so zákonom o verejnom obstarávaní elektronický proces určený na obstarávanie tovaru, stavebných prác alebo služieb bežne dostupných na trhu definovaných minimálne v rozsahu skupiny podľa slovníka obstarávania, ktorých charakteristiky spĺňajú požiadavky podľa verejného obstarávateľa.
  2. DNS je tvorený dvomi fázami:
     1. predkladanie žiadostí o účasť do DNS – záujemca preukáže splnenie podmienok účasti. Po preukázaní splnenia podmienok účasti je záujemca zaradený do DNS,
     2. realizácia konkrétnych verejných obstarávaní v zriadenom DNS – záujemca, ktorý splnil podmienky účasti (zaradený záujemca) je verejným obstarávateľom vyzývaný na predloženie konkrétnej ponuky (bez potreby ďalšieho preukazovania splnenia podmienok účasti).
  3. Pri obstarávaní v rámci DNS použije verejný obstarávateľ postup užšej súťaže. Cieľom zriadenia

DNS a zadávania zákaziek v DNS je umožniť verejnému obstarávateľovi flexibilné zadávanie zákaziek v súlade so zákonom o verejnom obstarávaní podľa svojich reálnych potrieb, t. j. v čase a rozsahu, ktorý mu je známy.

* 1. *DNS je otvorený pre neobmedzené množstvo záujemcov, predloženie žiadosti o účasť je umožnené kedykoľvek počas jeho trvania. Záujemcovia, ktorí nie sú zaradení do DNS, nebudú môcť predložiť ponuku na zákazky vyhlásené v DNS.*
  2. Na účely tohto verejného obstarávania (realizácia zriadenia DNS a zadávanie jednotlivých zákaziek v jeho rámci) bude použitý softvér na elektronizáciu zadávania verejných zákaziek JOSEPHINE. JOSEPHINE je webová aplikácia umiestnená na doméne [https://josephine.proebiz.com](https://josephine.proebiz.com/).
  3. Verejný obstarávateľ odporúča záujemcom, ktorí chcú byť informovaní o prípadných aktualizáciách týkajúcich sa zákazky prostredníctvom notifikačných e-mailov, aby v danej zákazke stlačili tlačidlo „ZAUJÍMA MA TO“ (v pravej hornej časti obrazovky). Notifikačné e-maily sú taktiež doručované záujemcom, ktorí sú evidovaní na elektronickom liste záujemcov pri danej zákazke.

# POVAHA NÁKUPOV V DNS/ OPIS A ROZSAH PREDMETU DNS

* 1. Názov DNS: **„Architektonické, projekčné a inžinierske služby - DNS“**
  2. Predmetom čiastkových zákaziek bude poskytovanie architektonických, projekčných, inžinierskych služieb, ako aj služieb s tým súvisiacimi:

1. Vypracovanie a so všetkými dotknutými subjektami prerokovanie všetkých stupňov projektovej dokumentácie v rozsahu najmä (nie však nutne zahŕňajúcom všetky uvedené stupne):

* Zámer verejného obstarávateľa, rôzne druhy štúdií (technicko-ekonomická, architektonická, štúdia uskutočniteľnosti)
* Dopravno-inžinierska štúdia (DIŠ)
* Dokumentácie pre územné rozhodnutie (DUR)
* Dokumentácia pre stavebné povolenie (DSP)
* Dokumentácia pre realizáciu stavby (DRS)
* Dokumentácia pre stavebné povolenie v podrobnostiach realizácie stavby (DSPRS),
* Dokumentácia skutočného vyhotovenia stavby,

1. Výkon autorského dohľadu (AD maximálne v rozsahu aktuálneho sadzobníka UNIKA – Sadzobník pre navrhovanie ponukových projektových prác a inžinierskych činností),
2. Zabezpečenie služieb tzv. „profesistov“ - (t.j. odborníkov pre jednotlivé oblasti, najmä (nie však výlučne) geodet, dendrológ, geológ, hydrológ, projektant statik, elektroinštalácie, vodoinštalácie, plynoinštalácie - tak, aby kompletné projektové dokumentácie spĺňali štandardy podľa zákona, resp. podľa sadzobníka UNIKA,
3. Vypracovanie výkazu výmer s položkovým rozpočtom použiteľným pre verejné obstarávanie (Spracovanie výkazu výmer a projektovej dokumentácie pre výber zhotoviteľa stavby, ktorý musí byť spracovaný v súlade s § 42 zákona o verejnom obstarávaní, tzn. že v prípade, pokiaľ bude odkazovať na konkrétny výrobok/produkt (len ako príkladmo) a pod., **je nevyhnutné, aby boli parametre týchto výrobkov/produktov popísané v minimálnych a maximálnych technických štandardoch** tak, aby bolo možné posúdenie ekvivalentných riešení),
4. Zabezpečenie tzv. „inžinieringu“ v priebehu celého procesu od začiatku vypracovania projektovej dokumentácie až po ukončenie realizácie stavby; inžiniering zahŕňa najmä komunikáciu a zastupovanie pred všetkými dotknutými osobami a orgánmi verejnej správy, ktoré svojou rozhodovacou a inou (stanoviská, posúdenie vplyvov a pod.) činnosťou zasahujú do vypracovania projektovej dokumentácie a získania priaznivého rozhodnutia v územnom a stavebnom konaní (najmä stavebné povolenie, kolaudačné rozhodnutie),
5. Služby interiérového architekta - pôjde prevažne o vypracovanie architektonických štúdií interiéru vrátane odhadu nákladov a realizačných projektových dokumentácií interiéru menšieho a stredného rozsahu s dopracovaním pre výber zhotoviteľa vo verejnom obstarávaní, ktoré budú slúžiť najmä (nie však výlučne) na výrobu nábytku a to prevažne v nasledujúcom zložení:

* technická správa,
* pôdorysy zariadenia interiérov jednotlivých typov izieb, resp. miestností,
* 3D návrh riešenia,
* výkresy (pohľad, pôdorys, nárys, bokorys) – pre jednotlivé navrhnuté kusy/typy nábytku + kusovník,
* v prípade potreby zapracovanie požiadaviek odborných profesií,

1. Súčinnosť zhotoviteľa predmetnej čiastkovej zákazky počas verejného obstarávania na zhotoviteľa predmetu čiastkovej zákazky – t.j. pri realizácií zákazky na stavebné práce, resp. dodanie tovaru (poskytovanie vysvetlení, resp. doplnení pri žiadostiach o vysvetlenie súťažných podkladov zo strany záujemcov doručených verejnému obstarávateľovi, resp. pri doručení žiadostí o nápravu/námietok zo strany dotknutých osôb v procese verejného obstarávania v lehotách určených v ZVO); odpovede na otázky záujemcov je zhotoviteľ povinný vypracovať bezodkladne, aby ich mohol verejný obstarávateľ preukázateľne oznámiť všetkým záujemcom v čo najkratšej lehote,
2. Služby stavebného dozoru,
3. V ojedinelých prípadoch účasť zhotoviteľa projektovej dokumentácie, resp. inej vyššie uvedenej dokumentácie – úspešného uchádzača v čiastkovej zákazke - v komisii na vyhodnotenie ponúk k zákazke na stavebné práce, resp. dodanie tovaru, ktorej podkladom je predmetná projektová dokumentácia, resp. iný vyššie uvedený predmet.
   1. Verejný obstarávateľ rozhodol, *že tento DNS nebude rozdelený do kategórií.*

Verejný obstarávateľ nerozdelil predmet zákazky na časti z dôvodu, že vzhľadom na povahu DNS je predpoklad, že jednotlivé konkrétne zákazky budú zadávané postupne, v rôznom rozsahu a podľa aktuálnej potreby verejného obstarávateľa, resp. jeho fakúlt a súčasti. Konkrétne zákazky teda budú v nižšej hodnote ako je predpokladaná hodnota zákazky DNS a bude tak umožnená účasť aj malých a stredných podnikov. Rozdelenie predmetu zákazky sa tak bude realizovať priamo v už vytvorenom DNS, nerozdelenie predmetu zákazky vzhľadom na charakter predmetu zákazky je v tomto prípade v súlade s princípom hospodárnosti, efektívnosti, nediskriminácie a čestnej hospodárskej súťaže.

* 1. V rámci tohto DNS sa budú obstarávať bežne dostupné služby, ktoré sú zaradené podľa spoločného slovníka obstarávania (CPV) v nasledovných skupinách:

**Hlavný predmet**

Hlavný slovník: **rozsah skupiny:**

* **712:** 71200000-0 Architektonické a súvisiace služby
* **713:** 71300000-1 Inžinierske služby
* **715:** 71500000-3 Služby týkajúce sa výstavby

**Doplňujúci CPV**

|  |  |
| --- | --- |
| 71240000-2 | Architektonické, inžinierske a plánovacie služby |
| 71241000-9 | Štúdia realizovateľnosti, poradenská služba, analýza |
| 71242000-6 | Príprava projektov a návrhov, odhad nákladov |
| 71243000-3 | Predlohy plánov (systémy a integrácia) |
| 71244000-0 | Výpočet nákladov, monitorovanie nákladov |
| 71245000-7 | Schvaľovacie plány, vykonávacie výkresy a špecifikácie |
| 71246000-4 | Určovanie a zostavovanie objemov pri výstavbe |
| 71247000-1 | Dohľad nad stavebnými prácami |
| 71248000-8 | Dohľad nad projektom a dokumentáciou |
| 71250000-5 | Architektonické a inžinierske služby a dozor |
| 71251000-2 | Architektonické služby a stavebný dozor |
| 71319000-7 | Služby znalcov (expertíza) |
| 71330000-0 | Rôzne inžinierske služby |
| 71351200-5 | Geologické a geofyzikálne služby |
| 71351730-9 | Geologický prieskum |
| 71315300-2 | Služby stavebného dozoru |
| 71520000-9 | Stavebný dozor |
| 71521000-6 | Stavebný dozor na stavenisku |

Konkrétny rozsah predmetu zákazky, podrobná špecifikácia, konkrétne miesta poskytnutia predmetu čiastkovej zákazky, ako aj ostatné doplňujúce informácie budú súčasťou jednotlivých výziev v rámci zriadeného DNS, ktoré budú zaslané všetkým kvalifikovaným záujemcom prostredníctvom systému JOSEPHINE.

Do podrobnejšej špecifikácie predmetu zákazky, resp. do konkrétnych zmluvných podmienok môže verejný obstarávateľ uviesť environmentálne požiadavky s cieľom zabezpečiť zelené verejné obstarávanie, ako aj požiadavky sociálneho verejného obstarávania.

# PREDPOKLADANÁ HODNOTA a DOBA TRVANIA DNS

* 1. Predpokladaná hodnota DNS je na celú dobu jeho trvania *(36 mesiacov od jeho zriadenia)* **900 000 Eur bez DPH.**
  2. Predpokladaná hodnota DNS je určená ako maximálna hodnota všetkých zákaziek, ktoré budú zadané počas trvania DNS.
  3. DNS bude trvať od jeho zriadenia do vyčerpania predpokladanej hodnoty zákazky alebo do uplynutia 36 *mesiacov* podľa toho, ktorá skutočnosť nastane skôr.

# KOMUNIKÁCIA MEDZI VEREJNÝM OBSTARÁVATEĽOM A ZÁUJEMCAMI/UCHÁDZAČMI

* 1. Komunikácia medzi verejným obstarávateľom a záujemcom/uchádzačom v rámci DNS prebieha v súlade s § 20 zákona o verejnom obstarávaní elektronicky, a na predloženie žiadosti o účasť ako aj na predloženie konkrétnej ponuky v jednotlivých zákazkách možno použiť výlučne elektronické prostriedky systému JOSEPHINE prevádzkovaného na elektronickej adrese: <https://josephine.proebiz.com/>. Výnimku z elektronickej komunikácie predstavuje podpis zmluvy, resp. objednávky a prípadné predloženie bankovej záruky.
  2. Záujemca má možnosť registrovať sa do systému JOSEPHINE na stránke <https://josephine.proebiz.com/> pomocou hesla alebo aj pomocou občianskeho preukazu   
     s elektronickým čipom a bezpečnostným osobnostným kódom (eID). Spôsob registrácie je uvedený   
     v knižnici manuálov a odkazov (ikona vpravo hore, vľavo od štátnej vlajky/jazyka používaného   
     v systéme).
  3. [Skrátený návod registrácie](https://store.proebiz.com/docs/josephine/sk/Skrateny_navod_ucastnik.pdf) (v pravom hornom kontextovom menu) Vás rýchlo a jednoducho prevedie procesom registrácie v systéme na elektronizáciu verejného obstarávania JOSEPHINE. Pre lepší prehľad tu nájdete tiež opis základných obrazoviek systému.
  4. Na bezproblémové používanie systému JOSEPHINE je nutné používať jeden z podporovaných internetových prehliadačov:
* Mozilla Firefox verzia 13.0 a vyššia alebo,
* Google Chrome,
* Microsoft Edge.
  1. Plynutie zákonných lehôt pri elektronickej komunikácií je viazané na deň odoslania správy, ktorý je aj dňom jej doručenia. Pod pojmom doručenie rozumieme moment, kedy bola správa záujemcovi/uchádzačovi doručená prostredníctvom systému JOSEPHINE, nie kedy ju záujemca/uchádzač prečítal.
  2. Obsahom komunikácie prostredníctvom komunikačného rozhrania systému JOSEPHINE bude predkladanie žiadosti o účasť, ponúk, vysvetľovanie súťažných podkladov, jednotlivých výziev na predkladanie ponúk v rámci zákaziek a Oznámenia o vyhlásení verejného obstarávania (počiatočné oznámenie), prípadné doplnenie súťažných podkladov, doplnenie výziev na predkladanie ponúk, vysvetľovanie predložených ponúk, vysvetľovanie predložených dokladov ako aj komunikácia pri revíznych postupoch medzi verejným obstarávateľom a záujemcami/uchádzačmi a akákoľvek ďalšia, výslovne neuvedená komunikácia v súvislosti s týmto verejným obstarávaním, s výnimkou prípadov, keď to výslovne vylučuje zákon.
  3. Ak je odosielateľom zásielky verejný obstarávateľ, tak záujemcovi resp. uchádzačovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia o tom, že k predmetnej zákazke existuje nová zásielka/správa. Záujemca resp. uchádzač sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Záujemca resp. uchádzač si môže v komunikačnom rozhraní zobraziť celú históriu o svojej komunikácii s verejným obstarávateľom.
  4. Ak je odosielateľom zásielky záujemca resp. uchádzač, tak po prihlásení do systému   
     a k predmetnému obstarávaniu môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.
  5. Uvedené ustanovenia sa uplatnia pri predkladaní žiadostí o účasť aj pri predkladaní ponúk v konkrétnych zadaných zákazkách v rámci zriadeného DNS.

# VYSVETĽOVANIE A DOPLNENIE

* 1. V prípade potreby objasniť informácie potrebné na vypracovanie žiadosti o účasť do DNS, ponuky, a na preukázanie splnenia podmienok účasti môže ktorýkoľvek zo záujemcov/uchádzačov požiadať o ich vysvetlenie spôsobom podľa bodu 6.2.
  2. Žiadosti o vysvetlenie informácií uvedených v oznámení o vyhlásení verejného obstarávania, v súťažných podkladoch alebo v inej sprievodnej dokumentácii, poskytovanie vysvetlení a iné dorozumievanie medzi verejným obstarávateľom a záujemcami/uchádzačmi sa bude uskutočňovať elektronickými prostriedkami prostredníctvom systému JOSEPHINE.
  3. O odoslaní vysvetlenia budú všetci záujemcovia/uchádzači zaregistrovaní v systéme JOSEPHINE upozornení notifikačným e-mailom zaslaným na kontaktný e-mail uvedený pri registrácií do systému, pričom odpovede na žiadosti o vysvetlenie budú uverejnené v systéme JOSEPHINE v danom DNS, resp. v danej čiastkovej zákazke v časti Dokumenty.
  4. Uvedené ustanovenia sa uplatnia pri predkladaní žiadostí o účasť aj pri predkladaní ponúk v konkrétnych zadaných zákazkách v rámci zriadeného DNS.
  5. V profile verejného obstarávateľa vedenom na webovej stránke Úradu pre verejné obstarávanie je vo forme linku uvedená informácia o verejnom portáli systému JOSEPHINE, kde budú všetky informácie o verejnom obstarávaní vždy k dispozícií. Verejný obstarávateľ nebude duplicitne zverejňovať dokumenty aj na profile vedenom na webovej stránke Úradu pre verejné obstarávanie.

# JAZYK ŽIADOSTI O ÚČASŤ

* 1. Žiadosť o účasť sa predkladá v slovenskom jazyku, resp. v českom jazyku.
  2. Doklady preukazujúce splnenie podmienok účasti záujemcov so sídlom mimo územia Slovenskej republiky, resp. iné dokumenty predkladané ako súčasť žiadosti o účasť, musia byť predložené v pôvodnom jazyku a súčasne musia byť preložené do štátneho jazyka (t. j. do slovenského jazyka) okrem dokladov predložených v českom jazyku. Ak sa zistí rozdiel v ich obsahu, rozhodujúci je úradný preklad do štátneho jazyka, t. j. slovenského jazyka.

# DÔVERNOSŤ PROCESU VEREJNÉHO OBSTARÁVANIA

* 1. Osobné údaje dotknutých osôb, ktoré sú súčasťou tohto procesu verejného obstarávania, resp. procesu pri zadávaní čiastkových zákaziek, sú spracúvané verejným obstarávateľom na vopred vymedzený účel v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona č. 18/2018 Z. z. o ochrane osobných údajov a o zmene a doplnení niektorých zákonov.
  2. Verejný obstarávateľ ma za to, že predložením žiadosti o účasť, resp. ponuky záujemca/uchádzač zodpovedá za zabezpečenie súhlasov všetkých dotknutých osôb so spracovaním osobných údajov uvedených v predloženej žiadosti o účasť/ponuke. Uvedené platí aj pre prípad, keď žiadosť o účasť, resp. ponuku predkladá skupina dodávateľov. Poskytnuté osobné údaje sa použijú len za účelom danej súťaže a ich spracovanie je nevyhnutné na vykonanie úkonov pred uzatvorením zmluvy. Uvedené osobné údaje budú poskytnuté členom komisie a zamestnancom, ktorí sa zúčastnia na príprave a realizácií verejnej súťaže. Neuskutoční sa prenos osobných údajov do tretích krajín. Osobné údaje získané na účel užšej súťaže sa budú uchovávané počas jej trvania po dobu 10 rokov po jeho ukončení; po skončení doby uchovávania budú tieto osobné údaje zlikvidované.
  3. Informácie, ktoré záujemca/resp. uchádzač v žiadosti o účasť, resp. v ponukách k jednotlivým

zákazkám označí za dôverné, nebudú zverejnené alebo inak použité bez predošlého súhlasu uchádzača, pokiaľ uvedené nebude v rozpore so zákonom o verejnom obstarávaní a inými všeobecne záväznými právnymi predpismi/osobitnými predpismi. Za dôverné informácie je možné označiť výhradné technické riešenia a predlohy, návody, výkresy, projektové dokumentácie, modely, spôsob výpočtu jednotkových cien, ak sa neuvádzajú jednotkové ceny, ale len cena, tak aj spôsob výpočtu ceny a vzory.

# Časť II.

# PRÍPRAVA A PREDKLADANIE ŽIADOSTI O ÚČASŤ

# OBSAH ŽIADOSTI O ÚČASŤ

* 1. Žiadosť o účasť predložená záujemcom musí obsahovať:
  + ***vyplnený formulár „žiadosť o zaradenie“*** podľa prílohy č. 1 týchto súťažných podkladov,
  + ***splnomocnenie*** konať za záujemcu alebo skupinu záujemcov, ak žiadosť o zaradenie

podpisuje iná osoba ako štatutárny zástupca,

* + ***doklady a dokumenty*** požadované verejným obstarávateľom na preukázanie splnenia podmienok účasti uvedené v bode 14 týchto súťažných podkladov alebo v súlade s § 39 zákona o verejnom obstarávaní vyplnený a podpísaný Jednotný európsky dokument, ktorým záujemca môže predbežne nahradiť doklady na preukázanie splnenia podmienok účasti určené verejným obstarávateľom,
  + ***vyhlásenie záujemcu o súhlase/nesúhlase so skrátením lehôt*** v súlade sPrílohou č.4 týchto súťažných podkladov,
  + ***čestné vyhlásenie skupiny dodávateľov*** podľa Prílohy č. 5 týchto súťažných podkladov a plnomocenstvo pre osobu konajúcu za skupinu dodávateľov, v prípade, ak žiadosť o účasť predkladá skupina dodávateľov,
  + ***čestné vyhlásenie k podmienke účasti osobného postavenia*** na preukázanie splnenia podmienky účasti podľa odseku 1 pism. a) v spojení s ods. 7 a 8. zákona o verejnom obstarávaní (príloha č.8) alebo vyhlásenie, ak právo štátu uchádzača alebo záujemcu so sídlom, miestom podnikania alebo obvyklým pobytom mimo územia Slovenskej republiky neupravuje inštitút čestného vyhlásenia.
  1. Doklady predložené záujemcom/uchádzačom môžu byť v súlade s § 49 ods. 7 zákona o verejnom obstarávaní kópie dokladov v elektronickej podobe (odporúčaný formát PDF).
  2. V prípade, že sú doklady, ktoré tvoria žiadosť o účasť, vydávané orgánom verejnej správy (alebo

inou povinnou inštitúciou) priamo v digitálnej podobe, môže záujemca/uchádzač vložiť do systému tento digitálny doklad (vrátane jeho úradného prekladu). Záujemca/uchádzač je oprávnený použiť aj doklady transformované zaručenou konverziou podľa zákona č. 305/2013 Z. z o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v platnom znení.

* 1. Všetky časti žiadosti o účasť ako aj následne samotných ponúk v rámci zadávania jednotlivých

zákaziek, pokiaľ v týchto súťažných podkladoch, alebo vo výzve na predkladanie ponúk k jednotlivým zákazkám nie je určené inak, musia byť podpísané záujemcom/uchádzačom, jeho štatutárnym orgánom alebo členom štatutárneho orgánu alebo iným zástupcom záujemcu/uchádzača, ktorý je oprávnený konať v mene záujemcu/uchádzača v záväzkových vzťahoch. Ak záujemca/uchádzač splnomocní/poverí tretiu osobu konať za neho pri podpise dokumentov predkladaných v žiadosti o účasť, resp. v jednotlivých zákazkách vrátane zmlúv, musí byť súčasťou ponuky aj plnomocenstvo (poverenie) splnomocňujúce takúto osobu na podpis dokumentov predkladaných v súťaži vrátane podpisov zmlúv, resp. objednávok, ktoré majú byť výsledkom jednotlivých zákaziek. V prípade, že ponuku predkladá skupina dodávateľov, všetky časti ponuky vrátane dokumentov uvedených vyššie, musia byť podpísané všetkými členmi skupiny alebo osobou/osobami oprávnenými konať v danej veci za ostatných členov skupiny.

# NÁKLADY NA ŽIADOSŤ O ÚČASŤ

1. Všetky náklady a výdavky spojené s prípravou a predložením žiadosti o účasť znáša záujemca bez finančného nároku voči verejnému obstarávateľovi bez ohľadu na výsledok verejného obstarávania.

# OPRÁVNENOSŤ ZÁUJEMCU

* 1. Záujemcom, ktorý predkladá žiadosť o účasť, môže byť fyzická osoba, alebo právnická osoba vystupujúca voči verejnému obstarávateľovi samostatne, alebo skupina fyzických osôb/právnických osôb vystupujúcich voči verejnému obstarávateľovi spoločne, ako skupina dodávateľov.
  2. Právnická osoba, ktorej zakladateľ, člen alebo spoločník je politická strana alebo politické hnutie sa verejného obstarávania nesmie zúčastniť. Ak takáto právnická osoba predloží žiadosť o účasť, nebude ju možné zaradiť do vyhodnotenia a bude vylúčená.

# MIESTO, LEHOTA A SPÔSOB PREDLOŽENIA ŽIADOSTI O ÚČASŤ

1. Žiadosť o účasť sa predkladá elektronicky na webovej adrese <https://josephine.proebiz.com/sk/tender/41672/summary>.
2. Lehota na predkladanie žiadostí o účasť je stanovená v časti 5 Oznámenia o vyhlásení verejného obstarávania, ktorým sa vyhlásilo toto DNS.
3. Po zriadení DNS sa neuplatňujú ďalšie lehoty na predloženie žiadosti o účasť. Tzn., že po zriadení DNS možno požiadať o zaradenie kedykoľvek počas trvania DNS.

# DOPLNENIE, ZMENA A ODVOLANIE ŽIADOSTI O ÚČASŤ

13.1 Záujemca môže žiadosť o účasť dopĺňať, meniť alebo vziať späť až do uplynutia lehoty na predloženie žiadosti o účasť podľa bodu 12.2.

# SPLNENIE PODMIENOK ÚČASTI PRE ZARADENIE DO DNS

1. Záujemca preukazuje splnenie podmienok účasti v zmysle zákona o verejnom obstarávaní.

Každý záujemca je povinný predložiť doklady, ktorými preukazuje osobné postavenie podľa § 32 v spojení s ods. 7 a 8 zákona o verejnom obstarávaní.

1. Verejný obstarávateľ bude posudzovať splnenie podmienok účasti podľa § 40 zákona o

verejnom obstarávaní.

14.3 Záujemca preukazuje splnenie podmienok účasti osobného postavenia vo verejnom obstarávaní spôsobom podľa § 32 ods. 2, 4 a 5 zákona o verejnom obstarávaní **(predloženie dokladov)** **alebo** podľa § 152 ods. 3 zákona (v **rámci SR zápis do Zoznamu hospodárskych subjektov** – **tento si vie verejný obstarávateľ dohľadať sám, nie je potrebné dokladať tento doklad),** **alebo spôsobom uvedeným bode 14.13.**

14.4 Verejný obstarávateľ na účely splnenia podmienok osobného postavenia účasti uzná aj zápis záujemcu v obdobnom alebo rovnocennom registri vedenom príslušným orgánom v štáte sídla uchádzača (napr. v Českej republike v Sezname kvalifikovaných dodávatelu), a to v rozsahu zapísaných údajov.

14.5 Záujemca, ktorého tvorí skupina dodávateľov, preukazuje splnenie podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona (oprávnenie dodávať tovar, uskutočňovať stavebné práce a služby) preukazuje člen skupiny len vo vzťahu k tej časti predmetu zákazky, ktorú má zabezpečiť.

14.6 Záujemca preukáže osobné postavenie podľa § 32 zákona za každú inú osobu podľa § 33 ods. 2 a § 34 ods. 3 zákona o verejnom obstarávaní. Ak ponuku predkladá skupina dodávateľov, doklady preukazujúce splnenie podmienok účasti vo verejnom obstarávaní - osobné postavenie, predloží každý člen skupiny osobitne.

14.7 Verejný obstarávateľ disponuje prístupom do informačného systému oversi.gov.sk. **Záujemca, ktorý chce preukázať podmienky účasti osobného postavenia predložením dokladov, nie je povinný predkladať nasledujúce doklady:**

* § 32 ods. 2 písm. a) zákona – nepredkladá sa len výpis z registra trestov PO,
* § 32 ods. 2 písm. b) zákona,
* § 32 ods. 2 písm. c) zákona,
* § 32 ods. 2 písm. d) zákona,
* § 32 ods. 2 písm. e) zákona,
* § 32 ods. 2 písm. f) zákona – záujemca nepredkladá čestné vyhlásenie, ak jeho štát sídla, miesta podnikania alebo obvyklého pobytu je Slovenská republika, nakoľko si ich vie verejný obstarávateľ overiť, s výnimkou dokladov uvedených v bode 14.8 nižšie.

14.8 **Záujemca, ktorý chce preukázať podmienky účasti osobného postavenia predložením dokladov, je povinný predkladať nasledujúce doklady:**

* § 32 ods. 2 písm. a) zákona - výpis z registra trestov nie starším ako tri mesiace za všetkých členov štatutárneho orgánu, členov dozorného orgánu, prokuristu/ov. Ak záujemca nepredloží doklad podľa tohto bodu, je povinný na účely preukázania tejto podmienky účasti poskytnúť verejnému obstarávateľovi údaje potrebné na vyžiadanie výpisu z registra trestov z informačného systému oversi.gov.sk (číslo OP alebo pasu, rodné priezvisko, miesto a okres narodenia, meno a priezvisko, ako aj rodné priezvisko matky, meno a priezvisko otca),
* § 32 ods. 2 písm. f) zákona - čestné vyhlásenie, že záujemca nemá uložený zákaz účasti vo verejnom obstarávaní prekladá len v prípade, ak jeho štát sídla, miesta podnikania alebo obvyklého pobytu je iný ako Slovenská republika.

14.9 V prípade, ak by verejný obstarávateľ v období vyhodnotenia splnenia podmienok účasti osobného postavenia nemal z technických dôvodov na strane prevádzkovateľa portálu www.oversi.gov.sk možnosť prístupu k týmto údajom, je oprávnený vyžiadať si od záujemcov originál alebo osvedčenú kópiu príslušného dokladu.

14.10 Záujemci pochádzajúci z iných krajín ako zo SR, sú povinní predkladať verejnému obstarávateľovi aj dokumenty uvedené v bode 14.7 (prípadne ich dočasne nahradiť jednotným európskym dokumentom (ďalej len „JED“), keďže verejný obstarávateľ má prístup do registrov zriadených len v SR.

14.11 V prípade preukázania podmienky účasti osobného postavenia zápisom do zoznamu hospodárskych subjektov verejný obstarávateľ upozorňuje záujemcov, že ich zaradenie bude trvať len do doby platnosti zápisu v zozname hospodárskych subjektov.

14.12 Záujemca je povinný najneskôr 7 kalendárnych dní pred skončením platnosti zápisu v zozname hospodárskych subjektov preukázať verejnému obstarávateľovi aktualizovaný zápis, resp. inak preukázať splnenie podmienok účasti osobného postavenia. Ak tak záujemca neurobí, verejný obstarávateľ po skončení platnosti zápisu vylúči záujemcu zo zriadeného DNS.

**14.13 Všeobecne k preukazovaniu splnenia podmienok účasti:**

1. **Splnenie podmienok účasti** (všetkých podmienok účasti) **môže záujemca preukázať vyplneným JED-om** podľa § 39 ods. 1 zákona, pričom zo záujemcom predloženého predmetného dokumentu musí byť jednoznačne zrejmé, že rozsahom a obsahom spĺňa podmienky účasti požadované verejným obstarávateľom, ku dňu predkladania žiadosti o účasť a je schopný túto skutočnosť preukázať.
2. V prípade uplatnenia formulára JED záujemca, ktorý na preukázanie podmienok účasti využíva kapacity iných osôb (podľa § 34 ods. 3 zákona) musí zabezpečiť a predložiť JED za seba, ako aj za každý zo subjektov, ktorého kapacity využíva. Ak ponuku predkladá skupina dodávateľov a chce preukazovať splnenie podmienok účasti formulárom JED, formulár JED predloží každý člen skupiny.
3. JED je pre záujemcov dostupný na webovej adrese Úradu pre verejné obstarávanie <https://www.uvo.gov.sk/jednotny-europsky-dokument-pre-verejne-obstaravanie>, kde sa nachádza aj manuál k jeho vyplneniu.
4. **Verejný obstarávateľ pripúšťa vyplnenie Globálneho údaju pre podmienky účasti** v časti IV: Podmienky účasti JED-u. Ak záujemca vyplní oddiel α časti IV JED-u, nemusí vyplniť iné oddiely časti IV. JED-u.
5. Ak sú požadované doklady pre verejného obstarávateľa priamo a bezodplatne prístupné v elektronických databázach, záujemca v JED-e uvedie aj informácie potrebné na prístup do týchto elektronických databáz, najmä internetovú adresu elektronickej databázy, akékoľvek identifikačné údaje a súhlasy potrebné na prístup do tejto databázy.
6. V prípade, ak záujemca použije JED, verejný obstarávateľ ho pre riadne zabezpečenie procesu obstarávania v jednotlivých zákazkách vyzve na predloženie nahradených dokumentov a dokladov. Verejný obstarávateľ neumožní zaradenie do DNS na základe predloženého JED-U, ale až na základe predložených dokumentov a dokladov nahradených JED-om
7. Skupina dodávateľov preukazuje splnenie podmienok účasti vo verejnom obstarávaní týkajúce sa splnenia podmienok účasti finančného a ekonomického postavenia a technickej spôsobilosti a odbornej spôsobilosti spoločne.

# VYHODNOTENIE ŽIADOSTI O ÚČASŤ

* 1. Do DNS bude v súlade s § 60 ods. 1 zákona o verejnom obstarávaní zaradený každý záujemca, ktorý požiadal o zaradenie a splnil podmienky účasti. Počet záujemcov verejný obstarávateľ neobmedzuje.
  2. V súlade s § 60 ods. 8 zákona o verejnom obstarávaní, verejný obstarávateľ bezodkladne informuje záujemcu o zaradení, resp. nezaradení do DNS.

# ZRIADENIE DNS

16.1 DNS sa považuje za zriadený doručením informácie o zaradení, resp. nezaradení do DNS všetkým záujemcom, ktorí predložili žiadosť o účasť v lehote na predkladanie žiadosti o účasť podľa bodu 12.2 týchto súťažných podkladov.

16.2 Po zriadení DNS sa neuplatňujú ďalšie lehoty na predloženie žiadosti o účasť. Ak bola žiadosť účasť predložená po uplynutí lehoty na predkladanie žiadosti o účasť, verejný obstarávateľ vyhodnotí predloženú žiadosť o účasť do desiatich pracovných dní odo dňa prijatia žiadosti o účasť.

# Časť III.

# PRÍPRAVA, PREDKLADANIE A VYHODNOCOVANIE PONÚK PRE KONKRÉTNE

# ZÁKAZKY

# VYHOTOVENIE A JAZYK PONUKY PRI KONKRÉTNEJ ZÁKAZKE

17.1 Verejný obstarávateľ bude pre jednotlivé zákazky vyhlasovať výzvy na predloženie ponuky. Výzva bude obsahovať náležitosti požadované podľa § 68 ods. 2 zákona o verejnom obstarávaní.

17.2 Výzvu na predloženie ponuky zverejní verejný obstarávateľ prostredníctvom systému JOSEPHINE a elektronickými prostriedkami vyzve na predloženie ponuky súčasne všetkých záujemcov zaradených v DNS.

17.3 Ponuku môžu predkladať zaradení záujemcovia (fyzické, právnické osoby alebo skupina fyzických alebo právnických osôb vystupujúcich voči verejnému obstarávateľovi spoločne). Zaradený záujemca môže predložiť iba jednu ponuku.

17.4 Ponuka sa predkladá v slovenskom, resp. v českom jazyku. Ak je súčasťou ponuky doklad alebo dokument v cudzom jazyku , predkladá sa spolu s jeho úradným prekladom do slovenčiny (to neplatí pre ponuky predložené v českom jazyku). Ak sa zistí rozdiel v obsahu originálneho dokumentu a jeho úradného prekladu, rozhodujúci je úradný preklad do slovenského jazyka.

*17.5 Verejný obstarávateľ si v zmysle § 61 ods. 4 zákona o verejnom obstarávaní vyhradzuje právo v jednotlivých výzvach určiť lehotu na predkladanie ponúk kratšiu ako 10 dní dohodou so záujemcami – súhlas so skrátením lehoty na predkladanie ponúk tvorí Prílohu č.4 týchto súťažných podkladov.*

17.6 *Verejný obstarávateľ si vyhradzuje právo meniť náležitosti výzvy na predkladanie ponúk a zmluvné podmienky v rámci konkrétnej výzvy na predkladanie ponúk.*

# SPÔSOB PREDLOŽENIA PONUKY, VARIANTNÉ RIEŠENIE A EKVIVALENTY

18.1 Ponuky sa predkladajú elektronicky v súlade s § 49 ods. 1 písm. a) zákona o verejnom obstarávaní prostredníctvom systému JOSEPHINE na webovej adrese <https://josephine.proebiz.com>.

18.2 Verejný obstarávateľ v tomto DNS nebude vyžadovať, aby sa ponuky predkladali vo forme elektronického katalógu, resp. aby ponuky obsahovali elektronický katalóg.

18.3 Všetky náklady a výdavky spojené s prípravou a predložením ponúk v rámci zadávania jednotlivých zákaziek znáša záujemca bez finančného nároku voči verejnému obstarávateľovi bez ohľadu na výsledok verejného obstarávania.

18.4 Uchádzačom sa nepovoľuje predložiť variantné riešenie vo vzťahu k požadovanému predmetu zákazky.

18.5 Ak súčasťou ponuky bude aj variantné riešenie, variantné riešenie nebude zaradené do vyhodnotenia a bude sa naň hľadieť, akoby nebolo predložené.

18.6 Ekvivalenty sa nepovažujú za variantné riešenie.

18.7 V prípade, že výzva na predkladanie ponúk alebo jej prílohy odkazujú na konkrétneho výrobcu/značku, pripúšťa verejný obstarávateľ použitie ekvivalentu, pričom ponúkaný ekvivalent musí spĺňať najmä požiadavky na rovnaké alebo kvalitatívne lepšie rozmerové, materiálové, technické alebo funkčné požiadavky a vlastnosti, ktoré sú špecifikované v súťažných podkladoch, resp. výzve na predkladanie ponúk alebo ich prílohách. Verejný obstarávateľ požaduje, aby bol ekvivalent v predloženej ponuke jasne identifikovaný v cenovej ponuke, aby bolo možné posúdiť zhodu jeho technických, kvalitatívnych a iných vlastností s požiadavkami verejného obstarávateľa.

# MIESTO A LEHOTA POSKYTOVANIA PREDMETU ZÁKAZKY

19.1 Miesto a lehotu poskytnutia predmetu zákazky určí verejný obstarávateľ v konkrétnej výzve na predkladanie ponúk.

# MENA A CENY UVÁDZANÉ V PONUKE

20.1 Cena za poskytnutie predmetu zákazky musí byť stanovená podľa zákona NR SR č. 18/1996 Z. z. o cenách v znení neskorších predpisov a vyhláška MF SR č. 87/1996 Z. z., ktorou sa vykonáva zákon NR SR č. 87/1996.

20.2 Uchádzačom navrhovaná zmluvná cena uvedená v ponuke bude vyjadrená v mene EUR a zaokrúhlená najviac na 2 desatinné miesta.

20.3 V cene sú započítané všetky ekonomicky oprávnené náklady a primeraný zisk podľa § 2 a § 3 zákona č. 18/1996 Z. z. o cenách v platnom znení a § 3 vyhl. MFSR č. 87/1996 Z. z. Uchádzač stanoví cenu na základe vlastných výpočtov, činností, výdavkov a príjmov podľa platných právnych predpisov. Uchádzač je pred predložením svojej ponuky povinný vziať do úvahy všetko, čo je nevyhnutné na úplné a riadne plnenie čiastkovej zákazky, pričom do svojich cien zahrnie všetky náklady spojené s plnením predmetu zákazky.

20.4 Ak je uchádzač platcom dane z pridanej hodnoty (ďalej len „DPH“), navrhovanú zmluvnú cenu

uvedie v zložení:

* *navrhovaná zmluvná cena bez DPH v Eur*
* *sadzba DPH v % a výška DPH v Eur*
* *navrhovaná zmluvná cena vrátane DPH v Eur*

20.5 Ak uchádzač nie je platcom DPH, uvedie navrhovanú (konečnú) zmluvnú cenu celkom v Eur.

Na skutočnosť, že nie je platcom DPH upozorní označením „Nie som platca DPH“ v jednotlivých Návrhoch na plnenie kritéria na vyhodnotenie ponúk, ktoré budú súčasťou výzvy na predkladanie ponúk pri jednotlivých zákazkách.

20.6 Ak je uchádzač osoba z členského štátu Európskej únie iného ako SR, ktorá nie je v SR vedená ako registrovaný platiteľ DPH, ale je registrovaným platiteľom DPH v inom členskom štáte, na čo upozorní v jednotlivých Návrhoch na plnenie kritéria na vyhodnotenie ponúk zaškrtnutím správneho políčka. DPH bude vysporiadaná podľa platných pravidiel EÚ. K cene, za ktorú predmet zákazky ponúka, pripočíta uchádzač DPH podľa platnej legislatívy v SR. Cenu s pripočítanou DPH uchádzač uvedie v Návrhu na plnenie kritéria na vyhodnotenie ponúk. Obdobne to platí pre osoby z tretích krajín.

20.7 Ak je uchádzač osoba z členského štátu Európskej únie iného ako SR, ktorá nie je v SR vedená ako registrovaný platiteľ DPH a nie je registrovaným platiteľom DPH v inom členskom štáte a osobou povinnou platiť daň je príjemca služby, tovaru, alebo práce, na čo upozorní zaškrtnutím správneho polička v jednotlivých Návrhoch na plnenie kritéria na vyhodnotenie ponúk, je povinná podať daňovému úradu žiadosť o registráciu pre daň pred dodaním predmetu plnenia. Cenu, za ktorú predmet zákazky ponúka, výšku DPH a cenu s pripočítanou DPH uchádzač uvedie v Návrhu na plnenie kritéria na vyhodnotenie ponúk. DPH bude vysporiadaná podľa platných pravidiel EÚ. Obdobne to platí pre osoby z tretích krajín.

# DOPLNENIE, ZMENA A ODVOLANIE PONUKY

21.1 Zaradený záujemca môže predloženú ponuku meniť alebo odvolať do uplynutia lehoty na predkladanie ponúk, ktorá bude stanovená v konkrétnej výzve na predkladanie ponúk.

21.2 Pri doplnení alebo zmene ponuky v systéme JOSEPHINE postupuje zaradený záujemca obdobne ako pri vložení novej ponuky.

# KRITÉRIÁ NA VYHODNOTENIE PONÚK

22.1 Kritériom na vyhodnotenie ponúk je v súlade s § 44 ods. 3 písm. c) najnižšia celková cena za predmet zákazky. Ak nebude vo výzve na predkladanie ponúk uvedené inak, kritériom na vyhodnotenie ponúk bude najnižšia celková cena za predmet zákazky bez DPH.

22.2 Verejný obstarávateľ si pri jednotlivých zákazkách v rámci zriadeného DNS vyhradzuje právo rozhodnúť sa, či bude v konkrétnej zákazke kritériom na vyhodnotenie ponúk najlepší pomer ceny a kvality v súlade s § 44 ods. 3 písm. a) zákona. Ak využije aj iné kritérium ako najnižšia cena, bude to oznámené aj korigendom – opravou oznámenia o vyhlásení verejného obstarávania.

# OTVÁRANIE PONÚK

23.1 Otváranie ponúk sa uskutoční elektronicky.

23.2 Otváranie ponúk bude v súlade s § 61 ods. 4 zákona o verejnom obstarávaní neverejné.

# VYHODNOTENIE PONÚK

24.1 Verejný obstarávateľ si vyhradzuje právo pri vyhodnocovaní ponúk postupovať tzv. „superreverzným spôsobom“ čiže vyhodnocovanie bude prebiehať podľa poradia predložených návrhov na plnenie kritéria. Verejný obstarávateľ sa bude zaoberať ponukou najskôr prvého uchádzača v poradí podľa vyššie uvedeného spôsobu, následne, ak prvý uchádzač v poradí podľa návrhu na plnenie kritéria nesplní požiadavky verejného obstarávateľa na predmet zákazky, bude sa zaoberať ponukou druhého v poradí, prípadne aj ďalšími v poradí.

24.2 Verejný obstarávateľ vylúči ponuku uchádzača predloženú v rámci zriadeného DNS v súlade s § 53 zákona o verejnom obstarávaní.

24.3 Každému zaradenému záujemcovi, ktorého ponuka bola vyhodnocovaná, verejný obstarávateľ prostredníctvom systému JOSEPHINE oznámi výsledok vyhodnotenia ponúk.

# UZAVRETIE ZMLUVY

25.1 Uzavretá zmluva, resp. objednávka nesmie byť v rozpore so súťažnými podkladmi, výzvou na predkladanie ponúk a s ponukou predloženou úspešným uchádzačom.

25.2 Verejný obstarávateľ uzavrie zmluvu s úspešným uchádzačom podľa § 56 zákona o verejnom obstarávaní. Do sumy 10 000 Eur bez DPH môže (nemusí) zmluvu nahradiť objednávka, ktorej prílohou budú Všeobecné obchodné podmienky. Táto suma môže byť zmenená, ak to umožní interný predpis verejného obstarávateľa. Verejný obstarávateľ danú skutočnosť oznámi všetkých zakvalifikovaným záujemcom verejnou správou, a oznamom, ktorý bude uložený v záložke Dokumenty v systéme Josephine.

25.3 Verejný obstarávateľ nesmie uzavrieť zmluvu, resp. objednávku:

* s uchádzačom, ktorý podľa § 11 ods. 1 zákona má povinnosť zapisovať sa do registra partnerov verejného sektora a nie je zapísaný v registri partnerov verejného sektora,
* s uchádzačom, ktorého subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora nie sú zapísaní   
  v registri partnerov verejného sektora.
* s uchádzačom, ktorý má povinnosť zapisovať sa do registra partnerov verejného sektora a ktorého konečným užívateľom výhod zapísaným v registri partnerov verejného sektora je
* prezident Slovenskej republiky,
* člen vlády Slovenskej republiky (ďalej len „vláda“),
* vedúci ústredného orgánu štátnej správy, ktorý nie je členom vlády,
* vedúci orgánu štátnej správy s celoslovenskou pôsobnosťou,
* sudca Ústavného súdu Slovenskej republiky alebo sudca,
* generálny prokurátor Slovenskej republiky, špeciálny prokurátor alebo prokurátor,
* verejný ochranca práv,
* predseda Najvyššieho kontrolného úradu Slovenskej republiky a podpredseda Najvyššieho kontrolného úradu Slovenskej republiky,
* štátny tajomník,
* generálny tajomník služobného úradu,
* prednosta okresného úradu,
* primátor hlavného mesta Slovenskej republiky Bratislavy, primátor krajského mesta alebo primátor okresného mesta, alebo
* predseda vyššieho územného celku,
* s uchádzačom, ktorého subdodávatelia a subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora, majú v registri partnerov verejného sektora zapísaného konečného užívateľa výhod, ktorým je osoba uvedená v predchádzajúcej odrážke.

Povinnosť zápisu do registra partnerov verejného sektora upravuje osobitný predpis - zákon   
č. 315/2016 Z. z. o registri partnerov verejného sektora a o zmene a doplnení niektorých zákonov.

25.4 Verejný obstarávateľ si vyhradzuje právo neuzavrieť zmluvu na zákazku zadávanú v rámci DNS v prípade, že predmet tejto zákazky je financovaný zo ŠF EÚ a RO identifikuje porušenie pravidiel a postupov verejného obstarávania, ktoré malo alebo mohlo mať vplyv na výsledok zadávania tejto zákazky. O skutočnosti, že predmet zákazky, zadávanej v rámci DNS bude financovaný zo ŠF EÚ budú záujemcovia informovaní vo výzve na predkladanie ponúk.

25.5 Verejný obstarávateľ nevyžaduje v ponuke uviesť zoznam subdodávateľov, ktorí sú uchádzačovi známi v čase predkladania ponuky. Najneskôr v momente uzatvorenia zmluvy, ktorá je výsledkom tohto verejného obstarávania, uvedie v zmluve úspešný uchádzač zoznam všetkých subdodávateľov, ktorí sa budú podieľať na plnení zmluvy. V prípade objednávky zašle danú informáciu na kontaktný e-mail osoby vyhlasujúcej čiastkovú zákazku. Verejný obstarávateľ nevyžaduje tieto údaje o dodávateľoch tovarov, ktoré úspešný uchádzač použije na plnenie zmluvy, resp. objednávky

**Prílohy:**

1. Žiadosť o zaradenie do DNS

2. Informatívny návrh Výzvy na predkladanie ponúk

3. Informatívny návrh Zmluvy o dielo

4. Súhlas so skrátením lehoty na predkladanie ponúk

5. ČV skupina dodávateľov

6. Informatívny návrh Objednávky s VOP

7. Informatívny návrh Rámcovej dohody

8. Čestné vyhlásenie k podmienke účasti osobného postavenia